钦定古今图书集成/明伦汇编/官常典/第463卷 > 虞丘进
## 钦定古今图书集成/明伦汇编/官常典/第463卷 > 虞丘进

按《宋书》本传，“丘进，字豫之，东海剡人也。少时随谢元
讨苻坚，有功，封关内侯。隆安中，从高祖征孙恩，戍句
章城，被围数十日，无日不战，身被数创。至馀姚呵浦，
破贼张骠，追至海盐故治及娄县。于蒲涛口与孙恩
水战，又被数创。追恩至郁州，又至石鹿头，还海盐大
柱，频战有功。元兴元年，又从高祖东征临海，于石步”
固与卢循相守二十馀日。二年，又从高祖至东阳，破
徐道覆。其年，又至临松穴破贼，追至永嘉千江，又至
安固，累战皆有功。三年，从平京城，定京邑，除燕国内
史。义熙二年，除龙骧将军，封龙川县五等侯。从高祖
伐广固，于临胊破贼。卢循逼京邑，孟昶、诸葛长民等
建议奉天子过江，进廷议不可，面折昶等，高祖甚嘉
之。献计伐树，树栅石头。除鄱阳太守，将军如故。统马
步十八队，于东道出鄱阳，至五亩峤。循遣将英纠为
上饶令，千馀人守故城，进攻破之。循又遣童敏之为
鄱阳太守，据郡进，从馀干步道趣鄱阳。敏之退走，追
破之，斩首数百。复随刘藩至始兴，讨斩徐道覆。八年，
除宁蛮护军、寻阳太守，领文武二年，从征刘毅，事平，
补太尉行参军，寻加振威将军。九年，以前后功，封望
蔡县男，食邑五百户，加龙骧将军。讨司马休之，又有
战功，军还，除辅国将军、山阳太守。宋台令书除秦郡
太守、督陈留郡事，将军如故。元熙二年，宋王令书以
为高祖第四子义康右将军司马。永初二年，迁太子
右卫率。明年，卒官，时年六十。追论讨司马休之功，进
爵为子，增邑三百户。子耕嗣。